આજકાલ દેશભરમાં તદ્દન નાની માસૂમ બાળકીઓ બળાત્કારનો ભોગ બની રહી હોવાના સમાચાર લગભગ રોજિંદા થઈ ગયા છે. સરકાર ઉપરાંત સમાજશાસ્ત્રીઓ માટે પણ આ ચિંતાનો વિષય છે. સમાજમાં વધતા જતા આવા બનાવો માટેનું એક કારણ પોર્નોગ્રાફીની સરળ ઉપલબ્ધિનું માનવામાં આવે છે. પોર્નોગ્રાફીની લતે ચઢી ગયેલ વ્યક્તિ ઉત્તેજના અનુભવ્યા પછી આસાન શિકારની શોધમાં માસૂમ બાળકીઓને લલચાવી તેનો ભોગ લે છે. આ તર્કમાં તથ્ય હોય તો પણ માત્ર આ એક જ કારણ વધતી જતી ઘટનાઓ માટે જવાબદાર ન હોઈ શકે. કેમ કે જ્યારે પોર્નોગ્રાફી દેશમાં ઉપલબ્ધ ન હતી એવા સમયે પણ આવી ઘટના બનતી તો હતી. એ વખતના સામાજિક માહોલમાં એવા બનાવો અત્યંત અલ્પ સંખ્યામાં હોય અને ભાગ્યે જ જાહેર થતા હોય એ શક્ય છે. પચાસના દાયકાના ખ્યાતનામ બાળ કલાકાર રહી ચૂકેલી અભિનેત્રી ડેઈઝી ઈરાનીએ તાજેતરમાં એવો સ્ફોટક એકરાર કર્યો છે કે તેની છ વર્ષની વયે એક ફિલ્મના શૂટિંગ દરમિયાન તે બળાત્કારનો ભોગ બની હતી. આજે વર્ષો પછી તેમણે તેમના જીવનના એ દુઃસ્વપ્નને દુનિયા સમક્ષ જાહેર કરવાનો હિંમતભર્યો નિર્ણય કર્યો માત્ર એટલા માટે કે ફિલ્મ, ટીવી અને ટૅલેન્ટ શૉમાં મોટી સંખ્યામાં કામ કરતાં બાળકો આવી ઘટનાનો ભોગ ન બને.